Հայերեն Վիքիպեդիա

Հայերեն Վիքիպեդիա, Վիքիպեդիա բազմալեզու և ազատ հանրագիտարանի հայալեզու տարբերակն է։ Ինչպես և բոլոր վիքիմեդիա-նախագծերը, Հայերեն Վիքիպեդիայի բովանդակությունը ևս գտնվում է ազատ արտոնագրի ներքո, և յուրաքանչյուր ոք կարող է օգտագործել, խմբագրել ու տարածել այդ բովանդակությունը, քանի դեռ հետագա տարբերակները տարածվում են նույն սկզբունքներով և նշվում են հեղինակները։

Պատմություն 

 2003 հունվարի 4, Հայերեն Վիքիպեդիայի ամենահին պահպանված խմբագրումը։
 2003 փետրվարի 3, Գլխավոր էջի ամենահին պահպանված խմբագրումը։
 2004 հուլիսի 2, առաջին խմբագրում գլխավոր անվանատարծքում, տեխնիկապես առաջին հոդված

«Մեկ հայ՝ մեկ հոդված» 
2014 թվականի մարտի 24-ին «Վիքիմեդիա Հայաստան» հասարակական կազմակերպության և «Արմենիա» հեռուստաընկերության «Մարդկային գործոն» հեռուստահաղորդման նախաձեռնությամբ մեկնարկեց համահայկական «Մեկ հայ, մեկ հոդված» խորագրով արշավը։ Նախագծի նպատակն է հարստացնել Հայերեն Վիքիպեդիան բարձրակարգ հոդվածներով, Վիքիպեդիայի ստեղծագործ միջավայր ներգրավելով հայ հասարակության հնարավորինս բոլոր անդամներին, ինչպես նաև միասին ստեղծել ժամանակակից տեղեկատվական աշխարհին համահունչ և տեղեկատվական մարտահրավերներին դիմակայող հայկական ժառանգությանը արժանի հայերեն բովանդակություն։

Արշավի ընթացքում կազմակերպվելու են վիքիհանդիպումներ գիտնականների, գրողների, նկարիչների, դերասանների և այլ բնագավառի գործիչների հետ՝ օգնելու նրանց տիրապետելու վիքիմշակույթին և իրենց ներդրումն ունենալու Հայերեն Վիքիպեդիայի հարստացման գործում։ Բացի այդ նախատեսված են հանդիպումներ, սեմինարներ, ուսուցողական և խրախուսական միջոցառումներ, ինչպես նաև կրթական և մշակութային, հաստատությունների և այլ կազմակերպությունների հետ համագործակցություն։

Ծրագրի լուսաբանմանն է առաջին անգամ անդրադարձել «Մարդկային գործոն» հեռուստահաղորդումը իր 2014 թվականի մարտի 24-ի թողարկման ընթացքում, ինչպես նաև բազմաթիվ ԶԼՄ-ներ։

2014 թվականի մարտի 27-ին կայացել է մամլո ասուլիս՝ նվիրված «Մեկ հայ՝ մեկ հոդված» նախաձեռնությանը։

Հոդվածների վիճակագրություն

Անվանում 
Ստեղծման պահից նախագիծը կրում էր «Վիքիփեդիա» անվանումը (նախագծի բնօրինակի անվան հավայական wiki՝ արագ և անգլերեն encyclopedia՝ հանրագիտարան բառերի միացության հայերեն տառադարձումից)։

Տարիների ընթացքում պարբերաբար եղել են քննարկումներ «Վիքիպեդիա» կամ «Վիկիպեդիա» անվանատարբերակներին անցնելու վերաբերյալ՝ այն պատճառաբանությամբ, որ դրանք ավելի հարմար են և համապատասխանում են ժամանակակից արևելահայերենի կանոններին։ 2012 թ. ապրիլի 5-ին տեղի ունեցավ անվանափոխության վերաբերյալ երկու փուլից բաղկացած քվեարկություն, որի արդյունքում որոշվեց «Վիքիփեդիա» անվանումը փոխարինել «Վիքիպեդիա» տարբերակով։

Վիքիպեդիայի զարգացմանն ուղղված ծրագրեր 

 Վիքիմեդիա Հայաստան հ․կ․ (ընթացիկ)
 Վիքիպեդիան դպրոցներում և համալսարաններում (2011 թ․ փետրվարից)
 «Տեղեկատվական Տեխնոլոգիաների Դպրոց» հիմնադրամի Էլեկտրոնային բովանդակության ծրագիրը, որի շրջանակներում մասնավորապես 30.09.2011 թ․ «Հայկական Հանրագիտարան» հրատարակչություն ՊՈԱԿ-ի  հետ կնքված համագործակցության պայմանագրի համաձայն կարևորագույն հայերեն հանրագիտարանների բովանդակությունը գտնվում է բաց շրջանառության մեջ՝ Վիքիմեդիայի նախագծերում օգտագործվող Creative Commons BY-SA 3.0 և բարձր թույլատրագրերի հիման վրա։

Վիքիպեդիայի զարգացմանն ուղղված միջոցառումներ 

 Վորքշոփեր և հաքաթոններ (մեծ մասամբ նշվում են Վիքիպեդիայի ընթացիկ իրադարձություններ էջում ինչպես օր․՝ այս միջոցառումը)
 Վիքիկոնֆերանս Երևան 2012 (2012 թ․ սեպտեմբերի 7-8)

Հետաքրքիր փաստեր 
Ամենաշատը խմբագրվել է Երևան հոդվածը՝ 1645 խմբագրում։

Տես նաև 
 Հայերեն հանրագիտարանների ցանկ
 Լուսինե Գրիգորյան, Հետազոտություն Հայերեն Վիքիպեդիայի պատմության վերաբերյալ

Արտաքին հղումներ 
 Վիքիմեդիա Հայաստան
 Տեսանյութ Հայերեն Վիքիպեդիայի մասին «Բանաձև»-ում
 Wiki-based_National_Content_Development,Վիքիմանիա 2011
 Հարցազրույց, ՎԵՄ ռադիոկայան 
 Հայկական Վիկիպեդիա. Ճեմարանի ՏՀՏ կենտրոնը հյուրընկալել էր ազատ հանրագիտարանի գիտակներին
 «Վիքիպեդիա»-ում կավելանա էկոլոգիայի բնագավառին վերաբերող հայերեն 140 հոդված։
 Վիքիպեդիայի խմբագրական պատերազմները Ստամբուլյան կոնվենցիայի օրինակով

Ծանոթագրություններ 

Հայերեն
Հայերեն հանրագիտարաններ
2004 հիմնադրումներ Հայաստանում